Oficiālais Vēstnesis L 298 , 25/11/2000 Lpp. 0016 - 0017



Komisijas Regula (EK) Nr. 2584/2000 (2000. gada 24. novembris), ar ko izveido sistēmu informācijas nosūtīšanai par noteiktām liellopu gaļas, teļa gaļas un cūkgaļas piegādēm pa autoceļiem uz Krievijas Federācijas teritoriju EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1999. gada 17. maija Regulu (EK) Nr. 1254/1999 par liellopu gaļas kopīgo organizāciju [1], un jo īpaši tās 33. panta 12. punktu un 41. pantu, un atbilstīgus noteikumus citās regulās par lauksaimniecības produktu tirgu kopīgo organizāciju, tā kā: (1) Partnerattiecību un sadarbības nolīgumam starp Eiropas Kopienu un tās dalībvalstīm, no vienas puses, un Krievijas Federāciju, no otras puses [2], pievienotā protokola par savstarpēju administratīvu palīdzību pareizai muitas likumu piemērošanai 2. pantā ir paredzēts, ka puses palīdz viena otrai, nodrošinot, lai pareizi tiktu piemēroti muitas likumi, jo īpaši, novēršot, atklājot un izmeklējot šo likumu pārkāpumus. Lai īstenotu minēto administratīvo palīdzību, Komisija, kuru pārstāv Eiropas Birojs krāpšanas apkarošanai (turpmāk "OLAF"), un Krievijas iestādes ir noslēgušas līgumu, ar kuru izveido mehānismu informācijas nosūtīšanai saistībā ar preču kustību starp Kopienu un Krievijas Federāciju. (2) Kā minētās administratīvās palīdzības daļa, jo īpaši saistībā ar liellopu gaļas, teļa gaļas un cūkgaļas produktu, ko transportē uz Krievijas Federāciju pa autoceļiem, ir jānosaka informācija, kura uzņēmējiem ir jānosūta dalībvalstu kompetentām iestādēm, un sistēma šīs informācijas nosūtīšanai starp dalībvalstu iestādēm, OLAF un Krievijas iestādēm. (3) Minētā informācija un ieviestā nosūtīšanas sistēma darīs iespējamu sekot attiecīgo produktu eksportam uz Krievijas Federāciju un vajadzības gadījumā atklāt gadījumus, kad kompensācija nepienākas un ir jāatmaksā. (4) Šīs regulas noteikumu piemērošanu izvērtēs pēc ievērojama darbības perioda. Pārskata rezultātā, kas veikts uz šā pamata, vajadzības gadījumā tos var attiecināt arī uz citu produktu eksportu un citiem transporta līdzekļiem, un tam var būt finansiālas sekas, ja saistības ir vai nav izpildītas. (5) Šajā regulā paredzētie pasākumi ir saskaņā ar attiecīgo pārvaldības komiteju atzinumiem, IR PIEŅĒMUSI ŠO REGULU. 1. pants Šī regula attiecas uz liellopu gaļas, teļa gaļas un cūkgaļas produktu ar KN kodiem 0201, 0202 un 0203 sūtījumiem ar kravas mašīnām uz Krievijas Federācijas teritoriju, attiecībā uz kuriem eksporta deklarācijām ir pievienots eksporta kompensācijas pieteikums. Šī regula neattiecas uz pirmajā daļa minētajiem sūtījumiem, kuru daudzums ir mazāks nekā 3000 kilogrami. 2. pants Eksportētāji četrās darba dienās no produktu izkraušanas Krievijā dienas nosūta katras eksporta dalībvalsts nozīmētai galvenajai iestādei attiecībā uz katru eksporta deklarāciju šādu informāciju: a) preču nosaukums, norādot astoņu ciparu produkta kodu kombinētajā nomenklatūrā; b) eksporta deklarācijas numurs; c) neto daudzums kilogramos; d) TIR karnetes numurs vai Krievijas muitas tranzīta dokumenta atsauces numurs; e) eksporta dalībvalsts, muitas sūtīšanas vietas muitas iestāde un datums, kad izpildītas eksporta muitas formalitātes; f) muitas uzraudzībā esošās noliktavas licences numurs, uz kuru produktu nogādāja Krievijā; g) datums, kad produkts nogādāts muitas uzraudzībā esošā noliktavā Krievijā. 3. pants 1. Attiecīgās dalībvalsts iestāde, kas minēta 2. pantā, nosūta saņemto informāciju OLAF pa elektronisko pastu divās darba dienās no saņemšanas dienas. 2. Informāciju, kas minēta 2. pantā, un katras eksporta darbības identifikācijas numuru OLAF tūlīt pēc saņemšanas nosūta Krievijas muitas iestādēm. 3. OLAF informē attiecīgās dalībvalsts galveno iestādi par Krievijas muitas iestāžu atbildi divās darba dienās no šīs atbildes saņemšanas, vai, ja attiecīgās iestādes neatbild, divās darba dienās no dienas, kad beidzas triju nedēļu periods, ko Krievijas iestādes noteikušas saskaņā ar administratīvo līgumu, kas ar tām noslēgts. 4. pants 1. Informācija, kas minēta 1. un 2. pantā, nav prasība papildus tām, kas noteiktas eksporta kompensāciju piešķiršanai attiecīgajās nozarēs. 2. Informācijas nosūtīšanas sistēmu, ko izveido ar šo regulu, novērtē pēc sešu mēnešu efektīva piemērošanas perioda. 5. pants 1. Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī. 2. Tā attiecas uz sūtījumiem, par kuriem 1. pantā minētās eksporta deklarācijas pieņem no 2001. gada 1. februāra. Šī regula uzliek saistības kopumā un ir tieši piemērojama visās dalībvalstīs. Briselē, 2000. gada 24. novembrī Komisijas vārdā— Komisijas loceklis Franz Fischler [1] OV L 160, 26.6.1999., 21. lpp. [2] OV L 327, 28.11.1997., 48. lpp. --------------------------------------------------